和虞部盧四酬翰林錢七赤藤杖歌
作者：韓愈
朝代：唐

paragraphs: 赤藤爲杖世未窺，臺郎始攜自滇池。
滇王掃宮避使者，跪進再拜語嗢咿。
繩橋拄過免傾墮，性命造次蒙扶持。
途經百國皆莫識，君臣聚觀逐旌麾。
共傳滇神出水獻，赤龍拔鬚血淋漓。
又云羲和操火鞭，暝到西極睡所遺。
幾重包裹自題署，不以珍怪誇荒夷。
歸來捧贈同舍子，浮光照手欲把疑。
空堂晝眠倚牖戶，飛電著壁搜蛟螭。
南宮清深禁闈密，唱和有類吹塤篪。
妍辭麗句不可繼，見寄聊且慰分司。